32004R2253
L 385/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2253/2004 НА КОМИСИЯТА
от 23 декември 2004 година
за изменение на Регламент (ЕИО) № 2237/77 относно формуляра на земеделски статистически отчет, използван за определяне на доходите на земеделските стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 79/65/ЕИО на Съвета от 15 юни 1965 г. относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), и по-специално член 7, параграф 3 от него,
като има предвид, че:
(1)
Регламент (ЕИО) № 2237/77 на Комисията (2) определя съдържанието на земеделския статистически отчет.
(2)
Важно е данните от земеделския статистически отчет да отчитат развитието на Общата селскостопанска политика. Регламент (ЕО) № 1782/2003 на Съвета от 29 септември 2003 г. относно установяване на общи правила на схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители, и за изменение на Регламенти (ЕИО) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1254/1999, (ЕО) № 1673/2000, (ЕИО) № 2358/71 и (ЕО) № 2529/2001 (3) внася значителни изменения в начина на изплащане на субсидиите на земеделските производители в Общността. Необходимо е тези изменения да бъдат отчетени в земеделския статистически отчет, за да се проследява правилно развитието на селскостопанските приходи и да се събере достатъчна база данни за финансов анализ на земеделските стопанства.
(3)
Необходимо е земеделският статистически отчет да се промени след присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия.
(4)
Следователно е необходимо да се измени Регламент (ЕИО) № 2237/77.
(5)
Поради факта, че някои изменения се прилагат от 2004 г., е важно промените в земеделския статистически отчет да се прилагат от 2004 счетоводна година.
(6)
Мерките, предвидени в настоящия регламент, са в съответствие със становището на Комитета за системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Регламент (ЕИО) № 2237/77 се изменят съгласно приложения I и II към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 2004 счетоводна година, която започва през периода от 1 януари 2004 г. до 1 юли 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 декември 2004 година.